31968R1767
L 271/7
JURNALUL OFÍCIAL AL UNIUNII EUROPENE
REGULAMENTUL (CEE) NR. 1767/68 AL COMISIEI
din 6 noiembrie 1968
privind regimul prețurilor minime la exportul către țările terțe al cepelor, bulbilor și tuberculilor de flori
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 234/68 al Consiliului (1) din 27 februarie 1968 de stabilire a organizării comune a piețelor în sectorul plantelor vii și al produselor de floricultură, în special articolul 7 alineatul (2),
întrucât este necesară stabilirea în timp util a prețurilor minime la export, astfel încât profesioniștii să își poată lua propriile măsuri; întrucât, la stabilirea acestor prețuri, este necesar să se ia în considerare măsurile adoptate de statele membre în domeniul exportului în anii anteriori; întrucât, în plus, este necesar să se ia în considerare prețurile de pe piața internațională;
întrucât, pentru a permite stabilirea prețurilor minime la exportul către țările terțe, statele membre trebuie să furnizeze elementele necesare privind speciile, varietățile și calibrele în cauză; întrucât este necesar să se verifice reprezentativitatea acestor date prin indicarea cantităților exportate;
întrucât, pentru a asigura buna funcționare a sistemului de prețuri minime, este necesar să se prevadă norme de aplicare și de control;
întrucât, având în vedere natura experimentală a prezentului regulament, acesta ar trebui să se aplice numai până la 31 mai 1971, pentru a putea lua în considerare experiența acumulată în vederea adoptării unui nou regulament;
întrucât măsurile prevăzute în prezentul regulament sunt în conformitate cu avizul Comitetului de gestionare a plantelor vii și a produselor de floricultură,
ADOPTĂ PREZENTUL REGULAMENT:
Articolul 1
(1) Prețurile minime la export prevăzute la articolul 7 din Regulamentul (CEE) nr. 234/68 se stabilesc în fiecare an, până la 31 octombrie cel târziu, cu excepția celor pentru speciile de begonii, siningii, gladiole, dalii si crini, care se stabilesc până la 31 decembrie cel târziu. Aceste prețuri se aplică produselor recoltate în anul următor celui în care s-au fixat. Ele pot varia pentru fiecare produs, în funcție de țările de destinație și de condițiile de producție și condițiile de comercializare, pe de o parte, și în funcție de calibre și de alte caracteristici ale produsului, pe de altă parte, și se determină cu referire, în special, la:
-
orice prețuri minime la export care ar fi fost aplicate de statele membre în cei trei ani precedenți celui în care se stabilesc prețurile minime;
-
evoluția prețurilor pe piețele internaționale în cei trei ani anteriori celui în care se stabilesc prețurile minime;
-
necesitatea menținerii unui nivel stabil al prețurilor la export și evitării perturbărilor pe piața mondială;
(2) Prețurile minime la export se stabilesc ex depozit/exportator. Acestea nu includ costurile de ambalare și asigurare sau alte costuri suplimentare.
(3) Până la data de 1 decembrie a fiecărui an, fiecare stat membru comunică informațiile următoare Comisiei și celorlalte state membre, în ceea ce privește begoniile, siningiile, gladiolele, daliile si crinii, și până la data de 15 octombrie a fiecărui an, în ceea ce privește alte produse reglementate de sistemul de prețuri minime la export:
-
toate informațiile necesare cu privire la evoluția prețurilor pe piețele internaționale și la stabilirea prețurilor minime;
-
cantitățile exportate către țări terțe.
Articolul 2
(1). Se interzice oferirea spre vânzare, vânzarea și livrarea în vederea exportului către țări terțe a oricărui produs care face obiectul regimului de prețuri minime la export la un preț mai mic decât prețul minim aplicabil pentru acel produs, sub rezerva dispozițiilor alineatului (4).
(2). În cazul în care nu a fost stabilit nici un preț minim pentru un anumit calibru al unui produs dat, se aplică prețul minim la export cel mai mic stabilit pentru acel produs la calibrul în cauză.
(3). Atunci când vânzarea se face la prețul unei etape ulterioare celei ex depozit/exportator, prețul respectiv se stabilește la un nivel astfel încât vânzătorul să primească, după deducerea costurilor de ambalare, asigurare și transport și ale altor costuri adiționale, cel puțin prețul minim.
(4) Prețul minim stabilit pentru fiecare produs poate fi redus cu cel mult 2 %, în cazul plăților în numerar.
(5) Facturile care însoțesc produsele la export trebuie să indice în special:
-
prețul și calibrul produselor;
-
costul ambalării și al asigurării și alte costuri suplimentare.
Articolul 3
Controlul aplicării regimului prețurilor minime la export este de competența agențiilor desemnate de fiecare stat membru. Statul membru notifică celorlalte state membre și Comisiei, în termen de cel mult o lună de la intrarea în vigoare a prezentului regulament, cu privire la denumirea și adresa agenției însărcinate cu acest control.
Articolul 4
Prezentul regulament intră în vigoare în a treia zi de la data publicării în Jurnalul Oficial al Comunităților Europene. Se aplică până la 31 mai 1971.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 6 noiembrie 1968.